b'\n_START_ARTICLE_\nIvan Vrhovec\n_START_SECTION_\n\xc5\xbdivljenjepis\n_START_PARAGRAPH_\nVrhovec je med letoma 1873 in 1876 \xc5\xa1tudiral zgodovino, zemljepis in slovenski jezik na Dunaju. Leta 1886 je postal profesor zgodovine na novome\xc5\xa1ki gimnaziji. Leto za tem se je poro\xc4\x8dil z Amalijo Razpet, h\xc4\x8derjo okrajnega zdravnika Martina Razpeta._NEWLINE_Poleg slu\xc5\xbebe je bil Vrhovec dejaven tudi na podro\xc4\x8dju kulture in velja za enega najbolj prizadevnih organizatorjev kulturnega \xc5\xbeivljenja v Novem mestu v tistem \xc4\x8dasu. Novo mesto je po njegovi zaslugi, in po zaslugi njegovih sodelavcev z gimnazije, ponovno dobilo gledali\xc5\xa1\xc4\x8de, katerega delovanje je pred tem povsem zamrlo. Gimnazijski gledali\xc5\xa1ki odsek je pripravil ve\xc4\x8d gledali\xc5\xa1kih predstav, o katerih so poro\xc4\x8dale tudi Dolenjske novice. Sam je bil igralec, dramaturg in re\xc5\xbeiser hkrati._NEWLINE_Poleg kulturnega dela je ostal dejaven tudi na raziskovalnem podro\xc4\x8dju. Leta 1888 je v Ljubljanskem zvonu objavil spis v treh nadaljevanjih z naslovom Francozi v Novem mestu. Leta 1891 je izdal svoje temeljno delo z naslovom Zgodovina Novega mesta, ki je \xc5\xa1e danes pomemben vir za preu\xc4\x8devanje zgodovine mesta od njegove ustanovitve leta 1365 do francoske okupacije leta 1813. Vrhovec je pri pisanju uporabil tudi arhivske vire, ki so bili kasneje izgubljeni._NEWLINE_Napisal je tudi nekaj u\xc4\x8dbenikov za srednjo \xc5\xa1olo, februarja 1895 pa je bil imenovan za konservatorja zgodovinskih in posvetnih spomenikov. Pozimi istega leta se je pri padcu po\xc5\xa1kodoval in dobil kroni\xc4\x8dno vnetje hrbteni\xc4\x8dnega mozga. Zaradi tega se ni mogel ve\xc4\x8d aktivno udejstvovati pri svojih dejavnostih. Leta 1897 je zato zapustil Novo mesto in se vrnil v Ljubljano. Tam je nadaljeval s pou\xc4\x8devanjem. Postal je profesor na klasi\xc4\x8dni gimnaziji, nadaljeval pa je tudi z raziskovalnim delom, katerega rezultat so bili \xc5\xa1tevilni \xc4\x8dlanki._NEWLINE_Po njem se danes imenuje ulica v Novem mestu.\n_START_SECTION_\nDelo\n_START_PARAGRAPH_\nZoran ali Kmetska vojska na Slovenskem, drama'